DA Den Europæiske Unions Tidende CE 78/775

(2004/C 78 E/0825)

SKRIFTLIG FORESPØRGSEL E-3088/03

af Bruno Gollnisch (NI) til Kommissionen

(20. oktober 2003)

Om: Fusion mellem Péchiney og Alcan

Kommissionen har netop uden at foretage nogen supplerende undersøgelse givet tilladelse til en fusion mellem Alcan og Péchiney, som dermed er blevet verdens største gruppe inden for aluminiumsektoren. Beslutningscentrene er baseret i Nordamerika. Uanset hvad pressen måtte have fremført om denne sag, er der tale om en fjendtlig overtagelse.

For tre år siden slog en næsten tilsvarende fusion mellem de to selskaber fejl, fordi Alcan nægtede at afgive sin fabrik i Norf. I dag har Kommissionen imidlertid givet selskabet tilladelse til at vælge mellem Norf og tre af Péchineys fabrikker i Frankrig (Neuf-Brisach, Annecy og Rugles). Alt tyder på, at det er de sidstnævnte, der vil blive solgt.

Kan Kommissionen oplyse navnene på potentielle købere af de enheder, der vil blive overdraget, og navnlig om der er tale om europæere?

Kan Kommissionen gøre rede for de øvrige grundlæggende ændringer af situationen, der har bevirket, at den har skiftet mening med hensyn til fusionen mellem Péchiney og Alcan?

Kan den endvidere gøre rede for de beskæftigelsesmæssige følger af betingelsen om at undgå overlapninger mellem de to virksomheders aktiviteter?

Hvis Péchiney havde overtaget Alcan i stedet for omvendt, ville det være blevet konfronteret med det begreb i canadisk ret, som hedder »bénéfice pour le pays« (fordel for landet). Mener Kommissionen under henvisning hertil, at denne transaktion udgør en økonomisk fordel for EU? Og for aluminiumsektoren?

Svar afgivet på Kommissionens vegne af Mario Monti

(28. november 2003)

Den 29. september 2003 godkendte Kommissionen Alcans overtagelse af aluminiumsproducenten Pechiney. Kommissionens undersøgelse af transaktionen rejste konkurrencemæssige betænkeligheder på en række markeder, men Alcan har afgivet tilsagn, som Kommissionen fandt tilstrækkelige til at løse de pågældende konkurrenceproblemer.

Alcan har afgivet tilsagn om frasalg af enten Alcans eller Pechineys aktiver. Efter en omhyggelig gennemgang af frasalgsforslagene og en yderligere forbedring af Alcans forslag er Kommissionen kommet til den konklusion, at begge pakker består af lige rentable virksomheder, som begge er i stand til at fjerne de konkurrencemæssige betænkeligheder, Kommissionen har påpeget. Parterne kunne påvise, at der er bred interesse fra potentielle købere af disse aktiver såvel i som uden for Europa. Det er ikke givet, at kun Pechineys aktiver vil blive frasolgt. De fusionerende parter indleder nu forhandlinger med potentielle købere, som først derefter vil blive præsenteret for Kommissionen, der skal tage stilling til, om den eller de foreslåede købere kan accepteres. På nuværende tidspunkt er det derfor ikke muligt at pege på den eller de mulige købere.

Det er vigtigt at understrege, at man i denne sag har nydt godt af en lang forudgående periode, hvor Kommissionen indledte sin markedsundersøgelse, inden den modtog den egentlige anmeldelse. Endvidere har Kommissionen allerede kendskab til de undersøgte markeder. Den har tidligere undersøgt en række transaktioner i aluminiumsindustrien, ikke mindst den opgivne Alcan/Pechiney-transaktion for tre år siden. Denne sag adskiller sig fra den tidligere anmeldte Alcan/Pechiney-transaktion ved, at Alcan denne gang har foreslået afhjælpende foranstaltninger, som klart tager sigte på at fjerne de konkurrencemæssige betænkeligheder umiddelbart. Da disse foranstaltninger blev foreslået tidligt i processen og omfatter ambitiøse, strukturelle og klare tilsagn, kunne Kommissionen foretage en grundig markedsafprøvning af dem og gøre pakken af foranstaltninger endnu mere effektiv og attraktiv.

Kommissionen har ikke fået oplyst virkningen af Alcans overtagelse af Pechiney for antallet af Alcans ansatte. Kommissionen vil gerne understrege, at formålet med fusionskontrollen er at sikre, at konkurrencestrukturerne bevares gennem negativ kontrol. Et regelsæt, der beskytter den effektive konkurrence, giver normalt virksomhederne tilstrækkelige incitamenter til at forbedre deres effektivitet og dermed bedre sikre deres overlevelse på de forskellige markeder. Endvidere har dynamisk konkurrence mellem konkurrencedygtige virksomheder en tendens til at øge innovationen og dermed økonomiens vækstrate. Endelig er beskyttelse af konkurrencen et effektivt middel til at sikre vækst og dermed stabile og varige arbejdspladser. På kort sigt kan bestræbelser for at forbedre virksomhedernes konkurrenceevne gennem fusioner eller overtagelser imidlertid omfatte omstrukturering og tab af arbejdspladser.

I den foreliggende sag har Alcan for at opnå Kommissionens godkendelse af transaktionen afgivet tilsagn om at frasælge selskaber til uafhængige udenforstående, der aktivt vil udvikle dem til rentable konkurrenter. Disse aktiviteter udgør faktisk størstedelen af de overskydende aktiver i de to selskaber. Derfor kan pakken af afhjælpende foranstaltninger forventes at begrænse de kortfristede virkninger af transaktionen for antallet af arbejdspladser på EU-plan.

Hvad angår de økonomiske fordele af transaktionen er Kommissionen, som det fremgår af ordlyden af udkastet til Kommissionens meddelelse om vurdering af horisontale fusioner, villig til at opfatte fordelene ved de analyserede transaktioner som en modvægt mod de mulige konkurrencebegrænsende virkninger. Større effektivitet kan være en sådan formildende omstændighed, hvis den i det mindste delvis kommer forbrugerne til gode. Det er imidlertid transaktionens parter, der bør fremføre overbevisende argumenter om større effektivitet.

I den foreliggende sag har parterne ikke gjort dette i deres anmeldelse, selv om Alcan har meddelt finansmarkederne, at overtagelsen vil skabe omkostningsbesparelser og skabe synergi og dermed forbedre virksomhedens konkurrenceevne på lang sigt.

Hvad angår transaktionens nationale dimension, må Kommissionen i sin konkurrencevurdering fokusere på, hvordan en transaktionen kan påvirke konkurrencedynamikken på de berørte markeder, uden at skele til den anmeldende parts eller aktionærernes identitet eller nationalitet.